CELEX: 32018R1259
Language: hu
Date: 2018-09-20 00:00:00
Title: A Bizottság (EU) 2018/1259 rendelete (2018. szeptember 20.) az aromáknak és alapanyagoknak az 1334/2008/EK európai parlamenti és tanácsi rendelet I. mellékletében meghatározott uniós listájára vonatkozó átmeneti intézkedésekről szóló 873/2012/EU rendeletnek a „(növényi eredetű) grillaroma-koncentrátum” (FL-szám: 21.002) 4. cikkben meghatározott átmeneti időszakának meghosszabbítása tekintetében történő módosításáról (EGT-vonatkozású szöveg.)

21.9.2018   
               
               
                  HU
               
               
                  Az Európai Unió Hivatalos Lapja
               
               
                  L 238/28
               
            
         A BIZOTTSÁG (EU) 2018/1259 RENDELETE
         (2018. szeptember 20.)
         az aromáknak és alapanyagoknak az 1334/2008/EK európai parlamenti és tanácsi rendelet I. mellékletében meghatározott uniós listájára vonatkozó átmeneti intézkedésekről szóló 873/2012/EU rendeletnek a „(növényi eredetű) grillaroma-koncentrátum” (FL-szám: 21.002) 4. cikkben meghatározott átmeneti időszakának meghosszabbítása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszerekben és azok felületén használható aromákról és egyes, aroma tulajdonságokkal rendelkező élelmiszer-összetevőkről, valamint az 1601/91/EGK tanácsi rendelet, a 2232/96/EK és a 110/2008/EK rendelet, valamint a 2000/13/EK irányelv módosításáról szóló, 2008. december 16-i 1334/2008/EK európai parlamenti és tanácsi rendeletre (1) és különösen annak 25. cikke (3) bekezdésére,
         tekintettel az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletre (2) és különösen annak 7. cikke (5) bekezdésére,
         mivel:
         
                     (1)
                  
                  
                     Az 1334/2008/EK rendelet létrehozza az élelmiszerekben és azok felületén történő használatra engedélyezett aromák és alapanyagok uniós listáját, és meghatározza ezen anyagok felhasználási feltételeit.
                  
               
                     (2)
                  
                  
                     A 872/2012/EU bizottsági végrehajtási rendelet (3) elfogadta az aromaanyagok listáját, és e listát beillesztette az 1334/2008/EK rendelet I. mellékletének A. részébe.
                  
               
                     (3)
                  
                  
                     A 872/2012/EU végrehajtási rendelet alapján az 1334/2008/EK rendelet I. melléklete kiegészült továbbá egy B. résszel („Aromaanyag-készítmények”), egy C. résszel („Hőkezeléssel előállított aromaanyagok”), egy D. résszel („Aroma-elővegyületek”), egy E. résszel („Egyéb aromaanyagok”), valamint egy F. résszel („Alapanyagok”). Az 1334/2008/EK rendelet 9. cikkének b)–f) pontjában említett aromák és alapanyagok kategóriái megfelelnek az említett melléklet B–F. részének. A B–F. részben nem szerepel bejegyzés.
                  
               
                     (4)
                  
                  
                     A 873/2012/EU bizottsági rendelet (4) számos átmeneti intézkedést határozott meg az aromák uniós listájának létrehozásakor.
                  
               
                     (5)
                  
                  
                     A 873/2012/EU rendelet 2015. október 22-ében állapította meg azt a határidőt, ameddig az 1331/2008/EK rendelet alapján az 1334/2008/EK rendelet 9. cikke b)–f) pontjában meghatározott aromákra és alapanyagokra vonatkozó kérelmeket be kell nyújtani. Azon élelmiszerek számára, melyekhez ezek az aromák hozzáadásra kerültek, szintén meghatározott egy átmeneti időszakot, amely addig tart, amíg az Európai Élelmiszerügyi Hatóság (a továbbiakban: Hatóság) el nem végzi a benyújtott kérelmek értékelését.
                  
               
                     (6)
                  
                  
                     A 873/2012/EU rendelet 3. cikkének megfelelően 2015. október 20-án kérelmet nyújtottak be a „(növényi eredetű) grillaroma-koncentrátum” (FL-szám: 21.002) engedélyezésére, amely a 9. cikk e) pontja alapján az „egyéb aromák” kategóriájába tartozik.
                  
               
                     (7)
                  
                  
                     2017. október 5-én a Hatóság felkérte a kérelmezőt további tudományos információk és toxikológiai tanulmányok benyújtására, 2018. augusztus 5-i határidővel. A kérelmező tájékoztatta a Bizottságot és a Hatóságot, hogy a kért tanulmányok elvégzését megkezdték annak érdekében, hogy a kért információkat az adott határidőig benyújthassák.
                  
               
                     (8)
                  
                  
                     A jogbiztonság érdekében indokolt előírni, hogy a kért információk meghatározott határidőn belüli benyújtásának elmulasztása esetén az 1331/2008/EK bizottsági rendelet 3. cikkének (4) bekezdését alkalmazva meg kell szüntetni a közösségi lista naprakésszé tételére irányuló egységes eljárást.
                  
               
                     (9)
                  
                  
                     Az 1334/2008/EK rendelet céljaival összhangban, annak érdekében, hogy azon élelmiszerek tekintetében is meglegyen a jogbiztonság, melyekhez a „(növényi eredetű) grillaroma-koncentrátumot” (FL-szám: 21.002) az előtt adják hozzá, hogy a Hatóság lezárta volna az értékelést, indokolt a kérelem vonatkozásában a 873/2012/EU rendelet 4. cikke szerinti átmeneti időszak meghosszabbítása.
                  
               
                     (10)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            
               (1)   A 873/2012/EU rendelet 4. cikke a következő új (2) bekezdéssel egészül ki:
               
                  
                     „(2)   Azok a »(növényi eredetű) grillaroma-koncentrátumot« (FL-szám: 21.002) tartalmazó élelmiszerek, amelyek az »egyéb aromák« kategóriájába tartoznak, és amelyeket 2020. április 22. előtt jogszerűen hoztak forgalomba vagy címkéztek fel, a minőségmegőrzés vagy a felhasználhatóság lejáratának dátumáig továbbra is értékesíthetők. Amennyiben az Európai Élelmiszerbiztonsági Hatóság által kért információk 2018. augusztus 5-ig nem kerülnek benyújtásra, akkor a kérelmezési eljárást az 1331/2008/EK rendelet 3. cikke (4) bekezdésének megfelelően meg kell szüntetni.”
                  
               
            
            
               (2)   A 4. cikk eredeti bekezdése (1) bekezdésre módosul.
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2018. április 23-tól kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. szeptember 20-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 354., 2008.12.31., 34. o.
         
         
            (2)  HL L 354., 2008.12.31., 1. o.
         
         
            (3)  A Bizottság 872/2012/EU végrehajtási rendelete (2012. október 1.) az aromaanyagoknak a 2232/96/EK európai parlamenti és tanácsi rendeletben előírt listája elfogadásáról, a listának az 1334/2008/EK európai parlamenti és tanácsi rendelet I. mellékletébe való beillesztéséről, valamint az 1565/2000/EK bizottsági rendelet és az 1999/217/EK bizottsági határozat hatályon kívül helyezéséről (HL L 267., 2012.10.2., 1. o.).
         
            (4)  A Bizottság 873/2012/EU rendelete (2012. október 1.) az aromáknak és alapanyagoknak az 1334/2008/EK európai parlamenti és tanácsi rendelet I. mellékletében meghatározott uniós listájára vonatkozó átmeneti intézkedésekről (HL L 267., 2012.10.2., 162. o.).